钦定古今图书集成/明伦汇编/官常典/第572卷 > 赵迪
## 钦定古今图书集成/明伦汇编/官常典/第572卷 > 赵迪

按《元史》本传：“迪，真定槁城人也。幼孤，事母孝，多力，善
骑射。金末为义军万户。郡将出六钧强弩，立赏募能
挽者，迪能之，即署真定尉，迁槁城尉，升为丞。太祖兵
至槁城，迪率众迎降。岁壬午，改槁城为永安军，以迪
同知节度使事。尝从帝西征，他将校豪横俘掠，独迪
治军严，所过无犯。先是，真定既破，迪亟入索槁城人”
在城中者，得男女千馀人，诸将欲分取之，迪曰：“是皆
我所掠，当以归我。”诸将许诺。迪乃召其人谓曰：“吾惧
若属为他将所得，则分奴之矣，故索以归之。我今纵
汝往，以各遂生产为良民。”众感泣而去。时兵荒之馀，
骸骨蔽野，迪为大冢收瘗。壬子岁卒，年七十。子七人。
椿龄，真定路转运使。